"(iii) Sekao se sengwe sa lekwalo la kutlwelobotlhoko 46 Motsesetoropo wa Ratlou Thaba–Nchu 9780 16 Lwetse 2025 Mme Kgaboetsile E nnile maswabi le kutlobotlhoko go utlwa ka go tlhokafala ga ga rre Kgaboetsile mo kotsing ya sejanaga. Ke tatlhegelo e kgolo thata mo go wena le balosika, tota le mo morafeng wa Barolong ka kakaretso. Rre Kgaboetsile e ne e le motho yo o mafolofolo, yo o pelotelele e bile a le boineelo fa a tshwaragane le ditiro tsa setšhaba. Ke tlaa aga ke gopola seabe se a nnileng le sona mo go rulaganyetseng bana ba dikhutsana moletlo wa matsalo a Morena. O ne a kgarakgatsega mme a sa fele pelo go kopa dimpho kwa ditlamong tse di farologaneng. Mma, fetisetsa molaetsa wa matshediso go batsadi ba ga rre Kgaboetsile le bana. Fa e le gore go se ke ka thusang ka sona lo se okaoke go ka tlhagisa kopo ya lona. Tsala ya gago Phala 4.1.2 Ditirwana Ela tlhoko: Tsela nngwe e dipotso tsa makwalo a botsalano a ka bodiwang ka yona. 4.1.2.1 Tirelo ya phitlho ya ga nkokoago e tsamaile ka thelelo. Baagisani ba gagwe ba ne ba lo eme nokeng go tloga ka nako ya loso go fitlha ka letsatsi la bofelo, e leng la phitlho. Ba kwalele lekwalo o ba lebogele kemonokeng e ba nnileng le yona ka nako ya lona ya kutlobotlhoko. 4.1.2.2 Tsala ya gago e tlhokafaletswe ke batsadi boobabedi ka ntlha ya bolwetse jwa Khorona. Mo kwalele lekwalo o mo gomotse. Feleletsa lekwalo la gago ka go ithaopa go ka thusa fa go nang le ditlhokego teng. 4.1.2.3 Mongwe wa balwelakgololosego wa motse wa lona o bone kotsi ya sejanaga. Kwalela mohumagadi wa gagwe o mo gomotse. 28"